Oʻzbekiston Respublikasi Aloqa, axborotlashtirish va telekommunikatsiya texnologiyalari davlat qoʻmitasi hamda Aloqa, axborotlashtirish va telekommunikatsiya texnologiyalari sohasida nazorat boʻyicha davlat inspeksiyasi toʻgʻrisidagi nizomlarni tasdiqlash haqida
(resolution, 2018-05-01)

Oʻzbekiston Respublikasi Prezidentining “Oʻzbekiston Respublikasi Aloqa, axborotlashtirish va telekommunikatsiya texnologiyalari davlat qoʻmitasini tashkil etish toʻgʻrisida” 2012-yil 16-oktabrdagi PF-4475-son Farmoniga hamda Oʻzbekiston Respublikasi Prezidentining “Oʻzbekiston Respublikasi Aloqa, axborotlashtirish va telekommunikatsiya texnologiyalari davlat qoʻmitasi faoliyatini tashkil etish toʻgʻrisida” 2012-yil 23-oktabrdagi PQ-1836-son qaroriga muvofiq, shuningdek aloqa, axborotlashtirish va telekommunikatsiya texnologiyalari sohasida davlat boshqaruvini yanada takomillashtirish maqsadida Vazirlar Mahkamasi qaror qiladi: 1. Quyidagilar: Aloqa, axborotlashtirish va telekommunikatsiya texnologiyalari sohasida nazorat boʻyicha davlat inspeksiyasi toʻgʻrisidagi Nizom 2-ilovaga muvofiq; Aloqa, axborotlashtirish va telekommunikatsiya texnologiyalari sohasida nazorat boʻyicha davlat inspeksiyasining tashkiliy tuzilmasi 3-ilovaga muvofiq tasdiqlansin. 2. Oʻzbekiston Respublikasi Hukumatining 4-ilovaga muvofiq ayrim qarorlari oʻz kuchini yoʻqotgan deb hisoblansin. 3. Vazirliklar va idoralar bir oy muddatda idoraviy normativ-huquqiy hujjatlarni ushbu qarorga muvofiqlashtirsinlar. 4. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S.Azimov zimmasiga yuklansin. 1. Aloqa, axborotlashtirish va telekommunikatsiya texnologiyalari sohasida nazorat boʻyicha davlat inspeksiyasi (keyingi oʻrinlarda Inspeksiya deb ataladi) mulkchilik shakllari va idoraviy mansubligidan qatʼi nazar aloqa, axborotlashtirish va telekommunikatsiya texnologiyalari sohasidagi xoʻjalik yurituvchi subyektlar tomonidan normativ-huquqiy hujjatlar, standartlar, texnik reglamentlar talablari, litsenziyalar talablari va shartlari, sertifikatlashtirilgan uskunalardan foydalanishning belgilangan tartibi, telekommunikatsiyalar, pochta aloqasi, davriy matbuot nashrlarini tarqatish xizmatining sifat normativlari bajarilishi hamda ularga rioya qilinishi, shuningdek davlat va xoʻjalik boshqaruvi, mahalliy davlat hokimiyati organlarida axborotlashtirish va telekommunikatsiya texnologiyalarini joriy etish va ulardan samarali foydalanish yuzasidan davlat nazorati organi hisoblanadi. 2. Inspeksiya oʻz faoliyatida Oʻzbekiston Respublikasi Konstitutsiyasiga, Oʻzbekiston Respublikasi qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Butunjahon pochta uyushmasi Konvensiyasiga va Bitimiga, Elektr aloqasi Xalqaro Uyushmasi tavsiyalariga, Oʻzbekiston Respublikasi Axborot texnologiyalari va kommunikatsiyalarini rivojlantirish vazirligining qarorlari va boshqa hujjatlariga, ushbu Nizomga hamda boshqa normativ hujjatlarga amal qiladi. Inspeksiya Axborot texnologiyalari va kommunikatsiyalarini rivojlantirish vazirligi tarkibiga kiradi. 3. Inspeksiyaning oʻz vakolatlari doirasida qabul qiladigan qarorlari barcha davlat va xoʻjalik boshqaruvi organlari, mahalliy davlat hokimiyati organlari, boshqa tashkilotlar, aloqa, axborotlashtirish va telekommunikatsiya texnologiyalari, davriy matbuot nashrlarini tarqatish sohasida faoliyat yurituvchi xoʻjalik yurituvchi subyektlar tomonidan bajarilishi majburiy hisoblanadi. 4. Inspeksiyaga Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan tasdiqlanadigan jadvalga muvofiq davlat va xoʻjalik boshqaruvi organlarida, mahalliy davlat hokimiyati organlarida axborot-kommunikatsiya texnologiyalarini joriy etish va ularni rivojlantirishning holati yuzasidan nazorat qilish, monitoring olib borish va oʻrganish vakolati berilgan. Inspeksiyaning davlat va xoʻjalik boshqaruvi organlarida, mahalliy davlat hokimiyati organlarida axborot-kommunikatsiya texnologiyalarini joriy etish va ularni rivojlantirishning holati yuzasidan nazorat va monitoring yakunlari boʻyicha xulosalari Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan tegishli qaror qabul qilish uchun asos hisoblanadi. 5. Respublika budjeti va Axborot-kommunikatsiya texnologiyalarini rivojlantirish jamgʻarmasi mablagʻlari Inspeksiya va uning hududiy boʻlinmalari faoliyatini moliyalashtirish manbalari hisoblanadi. Respublika budjeti mablagʻlaridan Inspeksiyaning joriy taʼminoti moliyalashtiriladi. Axborot-kommunikatsiya texnologiyalarini rivojlantirish jamgʻarmasi mablagʻlaridan Inspeksiya xodimlarini qoʻshimcha moddiy ragʻbatlantirish boʻyicha xarajatlar moliyalashtiriladi. Inspeksiya faoliyati shuningdek qonun hujjatlarida taqiqlanmagan boshqa manbalar hisobidan moliyalashtirilishi mumkin. 6. Xodimlarni Axborot-kommunikatsiya texnologiyalarini rivojlantirish jamgʻarmasi mablagʻlaridan qoʻshimcha moddiy ragʻbatlantirish quyidagicha amalga oshiriladi: Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bilan kelishgan holda Inspeksiya boshligʻi tomonidan tasdiqlanadigan Nizomga muvofiq muayyan yil ishlaganlik uchun pul mukofoti va har oylik toʻlovlar; Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bilan kelishgan holda Inspeksiya boshligʻi tomonidan tasdiqlangan Nizomga muvofiq yil choragi yakunlari boʻyicha xodimlarni lavozim maoshining 100 foizigacha boʻlgan miqdorda mukofotlash va moddiy ragʻbatlantirish; mehnat natijalari bilan bogʻliq boʻlmagan bir yoʻla beriladigan mukofotlar. Axborot-kommunikatsiya texnologiyalarini rivojlantirish jamgʻarmasi mablagʻlari hisobidan xodimlarga qonun hujjatlarida taqiqlanmagan boshqa toʻlovlar ham toʻlanishi mumkin. 7. Inspeksiya tuzilmasi Oʻzbekiston Respublikasi Vazirlar Mahkamasi tomonidan tasdiqlanadi. Inspeksiyaning joylarda oʻz hududiy boʻlinmalari boʻladi. Inspeksiya tuzilmasiga, zarur hollarda, Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan xodimlarning belgilangan umumiy soni doirasida oʻzgartirishlar kiritilishi mumkin. 8. Inspeksiyaga belgilangan tartibda Oʻzbekiston Respublikasi Vazirlar Mahkamasi bilan kelishgan holda Oʻzbekiston Respublikasi Axborot texnologiyalari va kommunikatsiyalarini rivojlantirish vaziri tomonidan lavozimga tayinlanadigan va lavozimdan ozod qilinadigan boshliq rahbarlik qiladi. Inspeksiya boshligʻining uning taqdimnomasiga koʻra Oʻzbekiston Respublikasi Axborot texnologiyalari va kommunikatsiyalarini rivojlantirish vaziri tomonidan lavozimga tayinlanadigan va lavozimdan ozod qilinadigan uch nafar oʻrinbosari, shu jumladan bir nafar birinchi oʻrinbosari boʻladi. Inspeksiya boshligʻi Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi hayʼatining, Kompyuterlashtirish va axborot-kommunikatsiya texnologiyalarini rivojlantirish boʻyicha muvofiqlashtirish kengashining aʼzosi hamda Axborot faoliyati va maʼlumotlar uzatishni takomillashtirish va samaradorligini oshirish boʻyicha idoralararo muvofiqlashtiruvchi komissiya ishchi guruhining rahbari, Komissiyaning masʼul kotibi hisoblanadi. Qoraqalpogʻiston Respublikasi, viloyatlar, Toshkent shahar inspeksiyalariga Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bilan kelishgan holda Inspeksiya boshligʻi tomonidan lavozimga tayinlanadigan va lavozimdan ozod qilinadigan boshliqlar rahbarlik qiladi. Inspeksiyaning hududiy boʻlinmalari yuridik shaxs hisoblanmaydi va oʻz faoliyatini Inspeksiya boshligʻi tomonidan tasdiqlanadigan nizomlarga muvofiq amalga oshiradi. 9. Inspeksiya yuridik shaxs hisoblanadi, mustaqil balansga, Oʻzbekiston Respublikasi bank muassasalarida hisob raqamiga, shuningdek Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga ega. 10. Quyidagilar yuzasidan davlat nazoratini amalga oshirish Inspeksiyaning asosiy vazifalari hisoblanadi: mulkchilik shakllari va idoraviy mansubligidan qatʼi nazar, pochta aloqasi, telekommunikatsiyalar va davriy matbuot nashrlarini tarqatish xizmatlarini koʻrsatuvchi, shuningdek telekommunikatsiyalar va pochta aloqasi tizimi va inshootlarini loyihalash, qurish va ulardan foydalanishni amalga oshiruvchi xoʻjalik yurituvchi subyektlar tomonidan aloqa, axborotlashtirish va telekommunikatsiya texnologiyalari, davriy matbuot nashrlarini tarqatish sohasidagi normativ-huquqiy hujjatlar, standartlar, texnik reglamentlar talablari, litsenziya talablari va shartlari hamda sertifikatlashtirilgan uskunalardan foydalanishning belgilangan tartibi bajarilishi; davlat va xoʻjalik boshqaruvi organlarida, mahalliy davlat hokimiyati organlarida maqsadli yoʻnalishlar va belgilangan normalarga muvofiq infratuzilmani rivojlantirish va axborot-kommunikatsiya texnologiyalaridan samarali foydalanishning holati; ish va boshqaruv jarayonlarini avtomatlashtirish samaradorligi, integrallashgan axborot tizimlarini, maʼlumotlar uzatish va almashishning idoralararo tarmoqlarini joriy etish va ulardan foydalanish, davlat axborot resurslari integratsiyasi, shu jumladan interaktiv davlat xizmatlari koʻrsatish; davlat va xoʻjalik boshqaruvi organlarida, mahalliy davlat hokimiyati organlarida axborot-kommunikatsiya texnologiyalari sohasi boʻyicha malakali kadrlar bilan taʼminlanganlik; elektron raqamli imzolar sohasida, shu jumladan elektron raqamli imzo kalitlarini roʻyxatga olish markazlari faoliyatida qonun hujjatlariga rioya etilishini nazorat qilish; jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurash boʻyicha pochta aloqasi operatorlari, provaydyerlari tomonidan ichki nazorat tizimining joriy etilishi; pochta va telekommunikatsiyalar, davriy matbuot nashrlarini tarqatish sohasida xoʻjalik yurituvchi subyektlar tomonidan koʻrsatiladigan xizmatlar sifati hamda isteʼmolchilarning huquqlarini himoya qilish boʻyicha oʻz vakolatlari doirasida chora-tadbirlar koʻrish; telekommunikatsiyalar va pochta aloqasi tarmoqlarida oʻz vakolatlari doirasida axborot xavfsizligini hamda favqulodda vaziyatlarda qonun hujjatlarida nazarda tutilgan tartibda ulardan davlat manfaatlari uchun ustuvor foydalanishni taʼminlash; respublika hududida foydalaniladigan aloqa, axborotlashtirish va telekommunikatsiya texnologiyalari sohasida telekommunikatsiyalar va pochta aloqasi tarmoqlarining, texnik vositalar va tizimlar parametrlarining, radioelektron vositalar va yuqori chastotali qurilmalar radionurlanishlarining amaldagi normalarga muvofiqligi; xoʻjalik yurituvchi subyektlar tomonidan mobil aloqa tarmoqlari va tizimlarini loyihalash, qurish va ulardan foydalanish, radiochastota spektridan foydalanishning belgilangan normalari va qoidalariga rioya qilinishi; radioelektron vositalarni sotib olish (berish), loyihalashtirish, qurish (oʻrnatish), Oʻzbekiston Respublikasi hududida foydalanish va radioelektron vositalar, yuqori chastotali qurilmalarni va telekommunikatsiya tizimlarini chet eldan olib kelish, pochta va telekommunikatsiyalar tarmoqlari va inshootlarida sertifikatlashtirilgan asbob-uskunalar qoʻllanishining belgilangan tartibiga rioya qilinishi; pochta aloqasi, telekommunikatsiyalar, davriy matbuot nashrlarini tarqatish sohasida xizmatlar sifati boʻyicha hisobot maʼlumotlarining ishonchliligi hamda pochta aloqasi, telekommunikatsiyalar, davriy matbuot nashrlarini tarqatish sohasida xoʻjalik yurituvchi subyektlar tomonidan normativ-huquqiy hujjatlar, davlat va tarmoq standartlari, texnik reglamentlar talablari va koʻrsatilayotgan xizmatlar sifati buzilganligi uchun hisoblangan sanksiyalar miqdorlarining oʻz vaqtida toʻlanishi va haqqoniyligi; vakolatli organlar bilan birgalikda radioelektron vositalar va yuqori chastotali qurilmalar radiochastota spektridan foydalanishning holati. 11. Inspeksiya oʻziga yuklangan vazifalarga muvofiq quyidagi funksiyalarni bajaradi: davlat va xoʻjalik boshqaruvi organlarida, mahalliy davlat hokimiyati organlarida, shuningdek aloqa, axborotlashtirish va telekommunikatsiya texnologiyalari sohasi korxonalari va tashkilotlarida axborot-kommunikatsiya texnologiyalarini joriy etish va rivojlantirish jarayonlarini belgilangan tartibda nazorat qiladi, monitoring olib boradi va oʻrganadi, ularning yakunlari boʻyicha tegishli xulosalar tayyorlaydi; davlat va xoʻjalik boshqaruvi organlarida, mahalliy davlat hokimiyati organlarida axborot-kommunikatsiya texnologiyalari sohasidagi normativ-huquqiy va boshqa hujjatlar talablarining bajarilishini nazorat qiladi; davlat va xoʻjalik boshqaruvi organlarida, mahalliy davlat hokimiyati organlarida, axborot-kommunikatsiya texnologiyalari infratuzilmasining joriy holatini oʻrganadi; davlat va xoʻjalik boshqaruvi organlarida, mahalliy davlat hokimiyati organlarida axborot resurslari va interaktiv davlat xizmatlarining mavjudligi va ulardan foydalanishning qulayligini nazorat qiladi; davlat va xoʻjalik boshqaruvi organlarida, mahalliy davlat hokimiyati organlarida axborot-kommunikatsiya texnologiyalarini joriy etish va rivojlantirish jarayonlarini nazorat qilish, monitoring olib borish va oʻrganishlar natijalari boʻyicha tegishli xulosalar tayyorlaydi hamda ularni Oʻzbekiston Respublikasi Axborot texnologiyalari va kommunikatsiyalarini rivojlantirish vazirligiga yuboradi; ish va boshqaruv jarayonlarini avtomatlashtirish, integratsiyalashgan axborot tizimlari, maʼlumotlar uzatish va almashish idoralararo tarmoqlarini joriy etish va ulardan foydalanish, davlat axborot resurslari integratsiyasi holatini tahlil qiladi va baholaydi; davlat va xoʻjalik boshqaruvi organlari, mahalliy davlat hokimiyati organlarining axborot-kommunikatsiya texnologiyalari sohasida yuqori malakali kadrlar bilan taʼminlanganligini tahlil qiladi; davlat va xoʻjalik boshqaruvi organlarida va mahalliy davlat hokimiyati organlarida axborot-kommunikatsiya texnologiyalarini joriy etish va rivojlantirish jarayonlarini oʻrganish natijalarini tahlil qiladi va umumlashtiradi, aniqlangan kamchiliklar va qoida buzilishlarini bartaraf etish boʻyicha takliflar tayyorlaydi, ularni koʻrib chiqish uchun Oʻzbekiston Respublikasi Axborot texnologiyalari va kommunikatsiyalarini rivojlantirish vazirligiga taqdim etadi; elektron raqamli imzolar kalitlarini roʻyxatga olish markazlari faoliyatini qonun hujjatlari talablari bajarilishi boʻyicha oʻrganadi; davlat va xoʻjalik boshqaruvi organlari, mahalliy davlat hokimiyati organlari, shuningdek xoʻjalik yurituvchi subyektlar tomonidan litsenziyalash haqidagi qonun hujjatlari, litsenziya bitimlari bajarilishi, radiochastota spektridan foydalanish, pochta aloqasi va telekommunikatsiyalar, maʼlumotlar uzatish, teleradioeshittirish tarmoqlarida, axborot tizimlarida, xavfsizlik boʻyicha texnik va texnologik talablar bajarilishi yuzasidan belgilangan tartibda nazoratni amalga oshiradi; respublika hududida joylashgan aloqa, axborotlashtirish va telekommunikatsiya texnologiyalari sohasidagi xoʻjalik yurituvchi subyektlarda pochta aloqasi, telekommunikatsiyalar va davriy matbuot nashrlarini tarqatish xizmatlari parametrlari va sifat koʻrsatkichlarining amaldagi normalarga muvofiqligi yuzasidan belgilangan tartibda monitoring va nazorat oʻtkazadi; aloqa, axborotlashtirish va telekommunikatsiya texnologiyalari sohasida litsenziya talablari va shartlarini buzgan holda, shuningdek tegishli litsenziyani rasmiylashtirmasdan muayyan faoliyatni amalga oshirayotgan xoʻjalik yurituvchi subyektlarni aniqlaydi; pochta aloqasi, telekommunikatsiyalar, davriy matbuot nashrlarini tarqatish xizmatlari koʻrsatishda, shuningdek aloqa tarmoqlari, axborot tizimlari, radioelektron vositalar va yuqori chastotali qurilmalarni loyihalashtirish, qurish, rekonstruksiya qilish, kengaytirish va ulardan foydalanishda normativ-huquqiy hujjatlar, standartlar, texnik reglamentlar, amaldagi normalar va qoidalarning bajarilishi yuzasidan nazoratni amalga oshiradi; qonun hujjatlariga muvofiq aloqa tarmoqlari, axborotlashtirish vositalari va tizimlari ishlatilishi va yaratilishi boʻyicha xoʻjalik yurituvchi subyektlar faoliyati yuzasidan nazoratni amalga oshiradi; jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurash boʻyicha qonun hujjatlarida belgilangan ichki nazorat qoidalariga pochta aloqasi operatorlari, provaydyerlari tomonidan rioya etilishi monitoringi va nazoratini belgilangan tartibda amalga oshiradi; pochta aloqasi xizmatlari tashkil etilishini, pochta joʻnatmalari va pul summalari saqlanishi taʼminlanishini, pochta joʻnatmalari qabul qilinishi, ularga ishlov berilishi, topshirilishiga rioya qilinishini va ularning belgilangan nazorat muddatlarida oʻtishini qonun hujjatlarida belgilangan tartibda tekshiradi; aloqa, axborotlashtirish va telekommunikatsiya texnologiyalari, davriy matbuot nashrlarini tarqatish sohasida qoʻllanadigan oʻlchov vositalarini tekshiruvdan oʻtkazish va kalibrlash tartibiga rioya qilinishi yuzasidan nazoratni amalga oshiradi; yuridik va jismoniy shaxslarning pochta aloqasi, telekommunikatsiyalar va davriy matbuot nashrlarini tarqatish xizmatlari, shuningdek davlat va xoʻjalik boshqaruvi organlari, mahalliy davlat hokimiyati organlari tomonidan interaktiv davlat xizmatlari koʻrsatish masalalari boʻyicha murojaatlarini zarur hollarda joyiga borib hamda tegishli hujjatlarni oʻrgangan holda qonun hujjatlariga muvofiq koʻrib chiqadi; vakolatli davlat organlari tomonidan tartibga solinadigan tariflar roʻyxatiga kiruvchi pochta aloqasi va telekommunikatsiyalar xizmatlariga tariflarning toʻgʻri qoʻllanilishini qonun hujjatlarida belgilangan tartibda tekshiradi; koʻrsatiladigan xizmatlar, tariflar, xizmatlar koʻrsatish qoidalari toʻgʻrisidagi maʼlumotlarning, aloqa, axborotlashtirish va davriy matbuot nashrlarini tarqatish sohasida xoʻjalik yurituvchi subyektlarning ish tartibi va ularni tartibga soluvchi boshqa axborotlarning mavjudligi va foydalanuvchilar uchun tushunarliligini, shuningdek ular tomonidan koʻrsatiladigan xizmatlar hajmining toʻliqligi va muddatlarini nazorat qiladi; aloqa, axborotlashtirish va telekommunikatsiya texnologiyalari tarmoqlarining yangidan qurilayotgan va rekonstruksiya qilinayotgan obyektlarini foydalanishga qabul qilib olish komissiyalarida qatnashadi; monitoring va tekshirishlar natijalari boʻyicha aniqlangan qoida buzilishlari haqida tegishli qarorlar qabul qiladi, yozma koʻrsatmalar beradi va ularni bartaraf etish muddatlarini belgilaydi, shuningdek xoʻjalik yurituvchi subyektlar litsenziyalarining amal qilishini toʻxtatish toʻgʻrisida takliflar kiritadi, qoida buzilishlariga doir Inspeksiya vakolatlariga tegishli boʻlmagan materiallarni davlat nazorati tegishli organlariga ularning vakolatlari boʻyicha belgilangan tartibda beradi; amaldagi qonun hujjatlariga muvofiq maʼmuriy jazo choralarini qoʻllaydi; xoʻjalik yurituvchi subyektlar tomonidan normativ-huquqiy hujjatlar, standartlar, texnik reglamentlar talablari, koʻrsatilayotgan pochta aloqasi va telekommunikatsiyalar, davriy matbuot nashrlarini tarqatish xizmatlari sifati buzilgan taqdirda xoʻjalik yurituvchi subyektlarga belgilangan tartibda moliyaviy sanksiyalar hisoblaydi, ularga nisbatan sanksiyalar qoʻllash toʻgʻrisida belgilangan tartibda yozma koʻrsatmalar beradi; aloqa mahsulotlari sifatiga va isteʼmolchilarning huquqlarini himoya qilishga, telekommunikatsiyalar vositalari parametrlariga, yuqori chastotali qurilmalar va radioelektron vositalar radionurlanishlariga tegishli normativ-huquqiy hujjatlar, davlat va tarmoq standartlari, texnik reglamentlar, texnik shartlar, qoidalar, yoʻriqnomalar, litsenziya talablari va shartlari loyihalarini koʻrib chiqadi va ular boʻyicha xulosalar beradi. Inspeksiya xodimlarini aloqa, axborotlashtirish, telekommunikatsiya texnologiyalari, axborot xavfsizligi va axborotni himoya qilish sohasidagi yoʻnalishlar boʻyicha tegishli oliy taʼlim muassasalarida, shuningdek respublika vakolatli organlarining ixtisoslashtirilgan taʼlim muassasalarida qayta tayyorlash va ularning malakasini oshirishni tashkil etadi; oʻtkazilgan nazorat natijalarini tahlil qiladi va umumlashtiradi, aniqlangan kamchiliklar va qoida buzilishlarini bartaraf etish yuzasidan takliflar tayyorlaydi, ularni tegishli boshqaruv organlarining koʻrib chiqishi uchun kiritadi; Oʻzbekiston Respublikasi hududida xorijiy ommaviy axborot vositalarining teleradiomahsulotlarini va davriy matbuot nashrlarini tarqatish tartibiga rioya qilinishi ustidan belgilangan tartibda nazorat qiladi; pochta aloqasi, telekommunikatsiyalar, davriy matbuot nashrlarini tarqatish xizmatlari sifati boʻyicha statistik hisobotlarning ishonchligiga rioya etilishini nazorat qiladi; davlat va xoʻjalik boshqaruvi organlari, mahalliy davlat hokimiyati organlari tomonidan axborot-kommunikatsiya texnologiyalarining holati va rivojlanishi toʻgʻrisida axborotlarning ishonchliligi taʼminlanishi va oʻz vaqtida taqdim etilishi yuzasidan monitoring va nazoratni amalga oshiradi; hisoblangan moliyaviy sanksiyalarning belgilangan muddatlarga rioya qilingan holda toʻlanishi va toʻlanayotgan moliyaviy sanksiyalarning summasi toʻgʻriligini nazorat qiladi; xoʻjalik yurituvchi subyektlar tomonidan amaldagi normalar, standartlar, texnik reglamentlar talablari bajarilishini, pochta aloqasi, telekommunikatsiyalar va davriy matbuot nashrlarini tarqatish xizmatlari sifatini yaxshilashni, shuningdek isteʼmolchilar huquqlarini himoya qilishni profilaktika maqsadida oʻrganadi; aloqa, axborotlashtirish va telekommunikatsiya texnologiyalari, davriy matbuot nashrlarini tarqatish sohasidagi normativ-huquqiy hujjatlar, texnik reglamentlar, standartlar, normalar, qoidalar va boshqa normativ hujjatlarni ishlab chiqish, qayta koʻrib chiqish boʻyicha buyurtmachi funksiyasini bajaradi; aloqa, axborotlashtirish va telekommunikatsiya texnologiyalari sohasida qoida buzilishlar profilaktikasi, ularni aniqlash, ularning oldini olish va ularga barham berish boʻyicha kompleks tadbirlarni bajarish chora-tadbirlarini amalga oshiradi; mulkchilik shakllaridan qatʼi nazar, xoʻjalik yurituvchi subyektlar tomonidan radiochastota spektridan foydalanish, mobil aloqa tizimlari va tarmoqlarini loyihalash, qurish va ulardan foydalanishning belgilangan normalari va qoidalari bajarilishi ustidan nazoratni amalga oshiradi; radioelektron vositalar va yuqori chastotali qurilmalar radionurlanishlari parametrlari, radiochastota spektridan foydalanish qoidalariga rioya qilinishi ustidan nazoratni amalga oshiradi, aloqa va axborot texnologiyalari, radiochastota spektridan foydalanish va elektron raqamli imzolar sohasida qoida buzilishlari monitoringini olib borish, aniqlash va ularga barham berish boʻyicha huquqni muhofaza qilish organlari va boshqa organlar bilan oʻzaro hamkorlik qiladi; xoʻjalik yurituvchi subyekt tomonidan litsenziya bitimi talablari va shartlari buzilgan hollarda litsenziyalovchi organga litsenziyaning amal qilishini toʻxtatib turish yoki toʻxtatish toʻgʻrisida takliflar kiritadi; elektraloqa tarmoqlarining umumiy foydalanishdagi aloqa tarmoqlariga ulanishi qoidalarining, jumladan ulanish shartlarining bajarilishini nazorat qiladi; radioelektron vositalar va yuqori chastotali qurilmalarning elektromagnit moslashuvchanligini taʼminlash boʻyicha tashkiliy-texnik tadbirlar bajarilishini nazorat qiladi; xoʻjalik yurituvchi subyektlar tomonidan telekommunikatsiyalar, pochta aloqasi, teleradioeshittirish, axborot tizimlari tarmoqlarida axborot xavfsizligini taʼminlash ishlarining bajarilishi yuzasidan oʻz vakolati doirasida nazoratni tashkil etadi; aloqa, axborotlashtirish va telekommunikatsiya texnologiyalari sohasida faoliyatni amalga oshiruvchi xoʻjalik yurituvchi subyektlar tomonidan axborot xavfsizligi texnologiyalarini, shu jumladan foydalanilishi cheklangan maʼlumotlarning himoyalanishini taʼminlash, shuningdek axborotni kriptografik himoyalash sohasidagi faoliyat turi boʻyicha litsenziya bitimlari va mahsulotlarni sertifikatlash shartlariga rioya etish masalalari borasida davlat organlari bilan oʻzaro hamkorlik qiladi. 12. Inspeksiya oʻziga yuklangan vazifalar va funksiyalarni bajarish uchun quyidagi huquqlarga ega: respublika hududida joylashgan aloqa, axborotlashtirish va telekommunikatsiya texnologiyalari, davriy matbuot nashrlarini tarqatish sohasida faoliyat koʻrsatuvchi xoʻjalik yurituvchi subyektlarni, Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan tasdiqlanadigan jadvalga muvofiq davlat va xoʻjalik boshqaruvi organlarida, mahalliy davlat hokimiyati organlarida axborot-kommunikatsiya texnologiyalarini joriy etish va rivojlantirishning holatini tekshirishlarni belgilangan tartibda oʻtkazish; davlat va xoʻjalik boshqaruvi organlaridan, mahalliy davlat hokimiyati organlaridan oʻz faoliyatini amalga oshirish uchun zarur boʻlgan axborotlar, hujjatlar, maʼlumotnomalar va boshqa materiallarni soʻrash va olish; aloqa, axborotlashtirish va telekommunikatsiya texnologiyalari, davriy matbuot nashrlarini tarqatish sohasida faoliyatni amalga oshiruvchi xoʻjalik yurituvchi subyektlar tomonidan normativ-huquqiy hujjatlar, standartlar, texnik reglamentlar talablari, normalar hamda koʻrsatilayotgan xizmatlar sifati buzilgan taqdirda ularga nisbatan belgilangan tartibda iqtisodiy sanksiyalar qoʻllash; aloqa, axborotlashtirish, radiochastota spektridan foydalanish va davriy matbuot nashrlarini tarqatish sohasidagi maʼmuriy huquqbuzarlik toʻgʻrisidagi ishlarni koʻrib chiqish va bayonnoma tuzish, jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurash doirasida qonun hujjatlarining pochta aloqasi operatorlari, provaydyerlari tomonidan buzilishi hollari aniqlangan taqdirda esa ushbu holatlar toʻgʻrisidagi maʼlumotlarni davlat nazorati tegishli organlariga belgilangan tartibda yuborish; zarur hollarda, axborot texnologiyalari sohasidagi masalalarni tekshirish, oʻrganish va koʻrib chiqishda qatnashish uchun davlat va xoʻjalik boshqaruvi organlari, mahalliy davlat hokimiyati organlari, huquqni muhofaza qilish organlari, ilmiy-tadqiqot muassasalari va boshqa tashkilotlarning mutaxassislari va ekspertlarini jalb etish; aloqa, axborotlashtirish va telekommunikatsiya texnologiyalari, davriy matbuot nashrlarini tarqatish sohasida faoliyat koʻrsatuvchi va normativ-huquqiy hujjatlar, standartlar talablari va ular tomonidan koʻrsatiladigan xizmatlar sifati, respublika hududida foydalaniladigan telekommunikatsiya vositalari, radioelektron vositalar va yuqori chastotali qurilmalar radionurlanishlari parametrlarining muntazam ravishda buzilishiga yoʻl qoʻyayotgan xoʻjalik yurituvchi subyektlarning ayrim qurilmalari va texnologik uchastkalari ishini aniqlangan kamchiliklar bartaraf etilgunga qadar vaqtincha toʻxtatish toʻgʻrisida qaror chiqarish; radionurlanishlar normasi va parametrlari buzilganda, shuningdek televideniye va radioeshittirish dasturlarini qabul qilishda toʻsqinlik qilishga olib kelgan hollarda radioelektron vositalar va yuqori chastotali qurilmalardan foydalanishga berilgan ruxsatnomalarning amal qilishini aniqlangan kamchiliklar bartaraf etilgungacha toʻxtatib qoʻyish; aloqa, axborotlashtirish va telekommunikatsiya texnologiyalari, davriy matbuot nashrlarini tarqatish sohasida faoliyat koʻrsatuvchi xoʻjalik yurituvchi subyektlardan Inspeksiya vakolatiga tegishli masalalar boʻyicha zarur maʼlumotlar va materiallarni talab qilish; vazirliklar, idoralar va boshqa tashkilotlardan, shu jumladan ilmiy-tadqiqot muassasalari va laboratoriyalardan oʻz vakolatlarini amalga oshirish uchun aloqa, axborotlashtirish va telekommunikatsiya texnologiyalari sohasidagi texnik hujjatlar, qoidalar, vositalarning ish normalarini olish; Oʻzbekiston Respublikasi hududida radioelektron vositalar va yuqori chastotali qurilmalardan foydalanish monitoringini olib borish; aloqa, axborotlashtirish va telekommunikatsiya texnologiyalari, davriy matbuot nashrlarini tarqatish sohasida xoʻjalik yurituvchi subyektlar tomonidan normativ-huquqiy hujjatlar, standartlar, texnik reglamentlar talablari, koʻrsatiladigan xizmatlar sifati buzilishining oldini olish maqsadida, ular bilan kelishilgan reja-jadval boʻyicha ularning faoliyatini belgilangan tartibga muvofiq oʻrganish; ekspert xulosa olish uchun tekshirish va monitoring natijalarini vakolatli organlarga taqdim etish; aloqa, axborotlashtirish va telekommunikatsiya texnologiyalari sohasidagi vositalarning texnik holati, aloqa, axborotlashtirish va telekommunikatsiya texnologiyalari sohasidagi vositalar va inshootlardan texnik foydalanish qoidalariga rioya qilinishi yuzasidan nazoratni amalga oshirish; aloqa, axborotlashtirish va telekommunikatsiya texnologiyalari sohasida qurilish normalari va qoidalari buzilgan holda olib borilayotgan qurilish ishlarini aniqlangan kamchiliklar bartaraf etilgungacha toʻxtatib turish; litsenziya bitimlari talab va shartlari xoʻjalik yurituvchi subyektlar tomonidan buzilgan hollarda ularga ogohlantirishlar berish; litsenziya bitimlarining talab va shartlari buzilganligi uchun litsenziyalarning amal qilishini toʻxtatish va toʻxtatib turish, ularni bekor qilish toʻgʻrisida Axborot texnologiyalari va kommunikatsiyalarini rivojlantirish vazirligiga takliflar kiritish; Axborot texnologiyalari va kommunikatsiyalarini rivojlantirish vazirligi qaroriga muvofiq telekommunikatsiyalar sohasida faoliyatni amalga oshirishga litsenziya olish uchun ariza beruvchi tomonidan taqdim etilgan hujjatlardagi maʼlumotlarning ishonchliligini tekshirish; nazoratni amalga oshirish masalalari boʻyicha ekspertiza, tahlil va baholash, shuningdek ilmiy tadqiqotlar oʻtkazish; mulkchilik shakllari va idoraviy mansubligidan qatʼi nazar xoʻjalik yurituvchi subyektlar, yuridik va jismoniy shaxslar, shuningdek axborot-kommunikatsiya texnologiyalarini joriy etish va rivojlantirishda kamchilikka yoʻl qoʻygan davlat va xoʻjalik boshqaruvi organlari, mahalliy davlat hokimiyati organlarining mansabdor shaxslariga davlat nazorati doirasida oʻtkazilgan tekshirishlar natijasida aniqlangan buzilishlarni bartaraf etish toʻgʻrisida bajarilishi majburiy boʻlgan koʻrsatmalar berish. Inspeksiya qonun hujjatlariga muvofiq boshqa huquqlarga ham ega boʻlishi mumkin. 13. Inspeksiya: oʻziga yuklangan vazifalar va funksiyalarning samarali bajarilishi va taqdim etiladigan tahliliy hujjatlarning xolisonaligi va kompleksliligi uchun; oʻz vakolatiga kirmaydigan masalalar boʻyicha aniqlangan kamchiliklar toʻgʻrisidagi maʼlumotlar vakolatli organlarga oʻz vaqtida taqdim etilishi uchun javob beradi. 14. Inspeksiyani qayta tashkil etish va tugatish qonun hujjatlarida belgilangan tartibda amalga oshiriladi. 1. Vazirlar Mahkamasining “Chastota spektridan foydalanish, teleradiodasturlarni shakllantirish va tarqatish hamda maʼlumotlar uzatish samaradorligini oshirish yuzasidan qoʻshimcha chora-tadbirlar toʻgʻrisida” 1998-yil 10-iyuldagi 293-son qarori 9-bandining uchinchi xatboshi, shuningdek qarorga 5-ilova (Oʻzbekiston Respublikasi QT, 1998-y., 7-son, 26-modda). 2. Vazirlar Mahkamasining Oʻzbekiston aloqa va axborotlashtirish agentligi bosh direktorining oʻrinbosari qoʻshimcha lavozimi kiritish toʻgʻrisida” 2002-yil 3-dekabrdagi 419-son qarori. 3. Vazirlar Mahkamasining “Oʻzbekiston aloqa va axborotlashtirish agentligi faoliyatini takomillashtirish chora-tadbirlari toʻgʻrisida” 2004-yil 7-maydagi 215-son qarori (Oʻzbekiston Respublikasi QT, 2004-y., 5-son, 47-modda). 4. Vazirlar Mahkamasining “Pochta aloqasi sohasidagi faoliyatni takomillashtirish toʻgʻrisida” 2004-yil 19-iyuldagi 339-son qaroriga 4-ilovaning 2-bandi (Oʻzbekiston Respublikasi QT, 2004-y., 7-son, 67-modda). 5. Vazirlar Mahkamasining “Matbuot, axborot tizimlari va telekommunikatsiyalar sohasida boshqaruv tuzilmasini takomillashtirish toʻgʻrisida” 2005-yil 16-avgustdagi 200-son qarorining 1-bandining ikkinchi xatboshisi, shuningdek qarorga 1-ilova hamda 6-ilovaning 4-bandi (Oʻzbekiston Respublikasi QT, 2005-y.. 8-son, 46-modda). 6. Vazirlar Mahkamasining “Elektron raqamli imzodan foydalanish sohasida normativ-huquqiy bazani takomillashtirish toʻgʻrisida” 2005-yil 26-sentabrdagi 215-son qarorining 2-bandi, shuningdek qarorga 3-ilova (Oʻzbekiston Respublikasi QT, 2005-y.. 9-10-son, 50-modda). 7. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Oʻzbekiston Respublikasi hududida xorijiy ommaviy axborot vositalarining teleradiomahsulotlarini tarqatish tartibini takomillashtirish chora-tadbirlari toʻgʻrisida” 2006-yil 7-fevraldagi PQ-277-son qarori)” 2006-yil 16-martdagi 47-son qaroriga ilovaning 2-bandi (Oʻzbekiston Respublikasi QT, 2006-y.. 3-son, 22-modda). 8. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Respublika aholisini axborot-kutubxona bilan taʼminlashni tashkil etish toʻgʻrisida” 2006-yil 20-iyundagi PQ-381-son qarori)” 2006-yil 21-avgustdagi 178-son qaroriga ilovaning 1 va 3-bandlari (Oʻzbekiston Respublikasi QT, 2006-y., 3-son, 22-modda). 9. Vazirlar Mahkamasining “Oʻzbekiston aloqa va axborotlashtirish agentligi toʻgʻrisidagi Nizomga oʻzgartirish va qoʻshimchalar kiritish haqida” 2007-yil 2-apreldagi 69-son qarori (Oʻzbekiston Respublikasi QT, 2007-y., 4-son, 17-modda). 10. Vazirlar Mahkamasining “Oʻzbekiston aloqa va axborotlashtirish agentligi toʻgʻrisidagi nizomga oʻzgartirish va qoʻshimchalar kiritish haqida” 2009-yil 22-avgustdagi 244-son qarori (Oʻzbekiston Respublikasi QT, 2009-y., 8-son, 63-modda). 11. Vazirlar Mahkamasining “Oʻzbekiston Respublikasi Hukumatining vazirliklar, davlat qoʻmitalari va idoralar toʻgʻrisidagi nizomlarni tasdiqlash boʻyicha ayrim qarorlariga oʻzgartirish va qoʻshimchalar kiritish haqida” 2010-yil 5-iyundagi 108-son qaroriga ilovaning 40-bandi (Oʻzbekiston Respublikasi QT, 2010-y., 6-son, 27-modda). 12. Vazirlar Mahkamasining “Oʻzbekiston aloqa va axborotlashtirish agentligi bosh direktorining birinchi oʻrinbosari qoʻshimcha lavozimi kiritish toʻgʻrisida” 2010-yil 26-noyabrdagi 263-son qarori. 13. Vazirlar Mahkamasining “Oʻzbekiston aloqa va axborotlashtirish agentligi markaziy apparati tuzilmasini takomillashtirish toʻgʻrisida” 2010-yil 23-dekabrdagi 306-son qarori. 14. Vazirlar Mahkamasining “Oʻzbekiston Respublikasi Hukumatining ayrim qarorlariga qoʻshimcha va oʻzgartirishlar kiritish toʻgʻrisida (“Jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish toʻgʻrisida” Oʻzbekiston Respublikasining Qonuni)” 2011-yil 10-noyabrdagi 298-son qaroriga ilovaning 2-bandi (Oʻzbekiston Respublikasi QT, 2011-y., 11-son, 87-modda). 15. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Statistik, soliq va moliyaviy hisobotlarni, litsenziyalanadigan faoliyat turlarini va ruxsat berish tartib-taomillarini tubdan qisqartirish chora-tadbirlari toʻgʻrisida” 2012-yil 16-iyuldagi PF-4453-son Farmoni)” 2012-yil 1-noyabrdagi 313-son qaroriga 1-ilovaning 64-bandi (Oʻzbekiston Respublikasi QT, 2012-y., 11-son, 79-modda).